ኢትዮጵያ 60 በመቶ የባቡር መለዋወጫና አካላትን በራሷ የማምረት ዓቅም ላይ ደረሰች
የባቡርን መለዋወጫና አካላት በአገር ውስጥ ለማምረት የሚያስችል የቴክኖሎጂ ዓቅምን ለመፍጠር ጥረት እየተደረገ መሆኑን በብረታ ብረትና ኢንጅነሪንግ ኮርፖሬሽን የአውቶ ሞቲቭ ኢንዱስትሪ አስታወቀ።አገሪቱ በአሁኑ ወቅት 60 በመቶ የባቡር መለዋወጫዎችና አካላት የማምረት ዓቅም ላይ ደርሳለች።በኮርፖሬሽኑ የሎኮሞቲቭ ኢንዱስትሪ ምርምርና ልማት ክፍል ኃላፊ ሻምበል መስፍን ፍስሃ እንዳስታወቁት፥ ቀላል የከተማ ፉርጎ ጎታች ባቡር /ሎኮሞቲቭ/፣ አገር አቋራጭ የህዝብ ማጓጓዣ ባቡሮችና ፉርጎዎች ማምረት የሚያስችል የቴክኖሎጂ ዓቅም ተገንብቷል።የባቡር ትራንስፖርት ቴክኖሎጂን ወደ አገር ውስጥ ለማሸጋገር ኮርፖሬሽኑ 4 ነጥብ 4 ሚሊየን የአሜሪካ ዶላር መድቦ ወደስራ መግባቱን አስታውቀዋል።ኮርፖሬሽኑ ዳነንዋንግ ከተባለ የሃንጋሪ የባቡር አምራች ኩባንያ ጋር የሥራ ትብብር መፍጠሩን ሻምበል መስፍን ጠቁመው በአሁኑ ወቅት የምርት ማሳያ/ፕሮቶ-ታይፕ/ ባቡር በጋራ መስራታቸውን ገልጸዋል።ኩባንያው የኢትዮጵያን አቅም ለመገንባት በላካቸው ከፍተኛ ባለሙያዎች 65 ኢትዮጵያውያን በመካኒካል፣ በኤሌክትሪካል፣ በመሳርያ አያያዝና የግኑኝነት/ኢኑስትርሜንሽንና ኮሙዩኒኬሽን/በፋይበር ግላስ ከቅመማ እስከ ማምረት በሚደረስ እንዲሁም በቁጥጥር ሥራ ሥልጠና መስጠታቸውን ገልፀዋል።አውቶ ሞቲቭ ኢንዱስትሪ ዲዛይን በመስጠትና ተቀብሎ በመግጠም የባቡሩን አጠቃላይ 60 በመቶውን የመለዋወጫ አካላቱን በአገር ውስጥ እየሰራ ይገኛል ብለዋል።ደጀን አቬሽን፣አቃቂ ቤዚክ ሜታል፣ፋብሪኬሽንና ሕብረት ማንፋክቸሪንግና አውቶሞቲቭ ኢንዱስትሪዎች በጋራ አጠቃላይ 60 በመቶው የባቡሩ መለዋወጫና መገጣጠምያዎችን አምርተው በማቅረብ ላይ የሚገኙ ኢንዱስትሪዎች መሆናቸውን ተናግረዋል።ቀሪውን 40 በመቶ የባቡር አካላት ሙሉ ለሙሉ በአገር ውስጥ የቴክኖሎጂ ዓቅም ለማምረት እየሰራ ነው ያሉት በኮርፖሬሽኑ ፓወር ኢንጅነሪንግ፣ አቃቂ ቤዚክ ሜታልና ሃይቴክ ኢንዱስትሪዎች የባቡሩን ሞቶርና ሌሎች አምርተው ለማቅረብ መስማማታቸውን አስታውቀዋል።እንደ ኢዜአ ዘገባ ኢንዱስትሪው በአሁኑ ወቅት ለአገር አቋራጭ የባቡር ግንባታ 530 ፍርጎዎች በመስራት ላይ ይገኛል ብለዋል።